Štruktúra idealizovanej alkydovej živice odvodená od polyolu glycerolu (červená farba, nízkomolekulárny polyol) a ftalanhydridu.
**Polyol** je organická zlúčenina, ktorá obsahuje niekoľko hydroxylových (alkoholových) skupín. Termín „polyol" označuje rôzne látky podľa toho, či sa používa v potravinárstve alebo v chémii polymérov. Polyoly s dvoma, troma a štyrmi hydroxylovými skupinami sú dioly, trioly a tetroly, ďalšie názvy sa tvoria analogicky.

Klasifikácia
------------

### Nízkomolekulárne polyoly

Pentaerytritol
Nízkomolekulárne polyoly sa bežne používajú v chémii polymérov, kde spájajú dokopy reťazce. Napríklad alkydové živice sa používajú v náteroch alebo formách na odlievanie. Sú hlavnou živicou vo väčšine komerčných náterov „založených na oleji". Ročne sa produkuje približne 200 000 ton alkydových živíc. Skladajú sa z esterov tvorených reaktívnymi monomérmi. Polyoly používané vo výrobe komerčných alkydových živíc sú glycerol, trimetylolpropán a pentaerytritol.

### Sacharidové alkoholy

*Bližšie informácie v hlavnom článku: Sacharidový alkohol*Xylitol
Sacharidové alkoholy sú nízkomolekulárne polyoly, ktoré sa bežne získavajú hydrogenáciou cukrov. Ich vzorec je (CHOH)nH2, kde n = 4–6.
Cukrové alkoholy sa pridávajú do jedál, pretože majú nižší obsah kalórií než cukry. Sú však zvyčajne i menej sladké, takže sa často kombinujú s intezívnejšími sladidlami. Takisto sa pridávajú do žuvačiek, pretože ich baktérie v ústach nerozkladajú ani sa nepremieňajú na kyseliny, takže neprispievajú k zubným kazom. Bežné cukrové alkoholy sú maltitol, sorbitol, xylitol, erytritol a izomalt. 

### Polymérne polyoly

Ako polyoly sa bežne označujú polyéterové polyoly a polyesterové polyoly. Typickým príkladom je polyetylénoxid alebo polyetylénglykol (PEG) a polypropylénglykol (PPG). Polytetrahydrofurán (PTMEG) je takisto polyol. Polyoly reagujú s diizokyanátmi za vzniku polyuretánov. Polyuretány sa používajú na tvorbu ohybných pien na matrace a stoličky, tuhých pien na izoláciu chladničiek a mrazákov, elastomérnych podrážok, vlákien (napr. Spandex) alebo adhezív.[chýba zdroj]

* Polyéterpvý polyol (Kyslíkové atómy éterovej väzby sú znázornené modrou farbou.)Polyéterpvý polyol   
(Kyslíkové atómy éterovej väzby sú znázornené modrou farbou.)
* Polyesterový polyol(Kyslíkové atómy esterovej väzby sú znázornené modrou farbou.)Polyesterový polyol  
(Kyslíkové atómy esterovej väzby sú znázornené modrou farbou.)

Termín „polyol" takisto označuje iné molekuly, ktoré obsahujú hydroxylové skupiny. Napríklad polyvinylalkohol má vzorec (CH2CHOH)*n* s *n* hydroxylovými skupinami, kde *n* môžu byť až tisíce. Celulóza je takisto polymér s mnohými hydroxylovými skupinami, ale neoznačuje sa ako polyol.[chýba zdroj]

Vlastnosti
----------

Keďže názov polyol pochádza z chemického názvoslovia a naznačuje len prítomnosť niekoľkých hydroxylových skupín, polyolom nie je možné priradiť všeobecné vlastnosti. Polyoly sú však pri izbovej teplote zvyčajne viskózne (polyméry) alebo tuhé (nízkomolekulárne) kvôli vodíkovým väzbám.[chýba zdroj]

Referencie
----------

1. ↑  JONES, Frank N.. *Alkyd Resins*. Weinheim, Germany : Wiley-VCH Verlag GmbH & Co. KGaA, 2003-01-15. DOI: 10.1002/14356007.a01\_409. Dostupné online. ISBN 978-3-527-30673-2. DOI:10.1002/14356007.a01\_409 S. a01\_409. (po anglicky)
2. ↑  SCHIWECK, Hubert; BÄR, Albert; VOGEL, Roland. *Sugar Alcohols*. Weinheim, Germany : Wiley-VCH Verlag GmbH & Co. KGaA, 2012-01-15. DOI: 10.1002/14356007.a25\_413.pub3. Dostupné online. ISBN 978-3-527-30673-2. DOI:10.1002/14356007.a25\_413.pub3 S. a25\_413.pub3. (po anglicky)

Zdroj
-----


|  |  |
| --- | --- |
| Portal | Chemický portál |

*Tento článok je čiastočný alebo úplný preklad článku Polyol na anglickej Wikipédii.*